Жалал-Абад баткак кени

Жалал-Абад баткак кени — Жалал-Абад облусундагы чым көңдүү дары баткак жерлеринин бири. Ал Жалал-Абад шаарынан 5 км түштүк-чыгыш тарапта, Айыптоонун батыш капталында, деңиз деңгээлинен 1070–1075 м бийиктикте жайгашкан. Баткак кени 1932-жылдан бери белгилүү.

 Географиясы 
Кен эки саздак участкадан турат. Анын жалпы аянты 7520 м². Эң үстү кумдуу топурак менен капталган (калыңдыгы 0,2–0,3 м), астында каралжын күрөң түстөгү эзилген чымкөң баткагы жайгашкан (калыңдыгы 1,5 м). Баткак 0,25 ммден чоң бөлүкчөлөр менен булганышы 4,7% жана өсүмдүк калдыктарынын чириши 82%ке жетет.

Баткактын суюк лай катышы 47–78% түзөт. Ал сульфат натрийлүү жана өтө карбонаттуу (коэффициенти 0,18–0,89). Кристаллдык скелет 10,864–11,953%, ал эми коллоиддик комплекс 10,717–14,557% түзөт. Кендин запасы болжол менен 20,2 миң тонна.

Бул кендин жана ал жерден чыккан минералдуу суунун негизинде Жалал-Абад курорту иштейт.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7

Категория: Кыргызстандын кен байлыктары
Категория:Жалал-Абад облусу